1.pielikums

Ministru kabineta rīkojuma projekta

„Par valsts līdzdalības saglabāšanu sabiedrībā ar ierobežotu atbildību

„Starptautiskā Rakstnieku un tulkotāju māja” un vispārējo stratēģisko mērķi”

sākotnējās ietekmes novērtējuma ziņojumam (anotācijai)

**Sabiedrības ar ierobežotu atbildību „Starptautiskā Rakstnieku un tulkotāju māja” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz**  **kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas? Kāds un cik būtisks ieguvums patērētājiem? Kurām patērētāju grupām ieguvums ir visaugstākais?** | Sabiedrības ar ierobežotu atbildību „Starptautiskā Rakstnieku un tulkotāju māja” (turpmāk – kapitālsabiedrība) darbība, īstenojot tai deleģētos valsts pārvaldes uzdevumus – ir vērsta uz literatūras nozarei labvēlīgas vides veidošanu un attīstību, konkrēti – rakstnieku un tulkotāju radošā darba stimulēšanu, radīšanu, veikuma un sasniegumu izvērtēšanu, popularizēšanu sabiedrībā un Latvijas autoru iekļaušanos un pārstāvniecību pasaules literatūras apritē, veicinot literāro darbu tulkošanu un tulkojumu autortiesību pārdošanas veicināšanu ārvalstīs. Kapitālsabiedrības darbība sniedz būtisku pienesumu kvalitatīvas literatūras pieejamībā, latviešu valodas nostiprināšanā, bagātināšanā un attīstībā Latvijā. Visaugstāko ieguvumu kapitālsabiedrība sniedz literāro darbu autoriem (rakstniekiem un tulkotājiem), kas rada literāros darbus latviešu valodā. Latviešu valoda pieder pie tām 200 unikālajām pasaules valodām no 6 700 kopējā pasaules valodu skaita, kurā sazinās mazāk nekā 2 milj. cilvēku. Starptautiskās Rakstnieku un tulkotāju mājas darbība sniedz tiešu investīciju Latvijas valsts identitātes pamata stiprināšanā saskaņā ar Latvijas Republikas Satversmes preambulas 4.pantu. Tādējādi ar valsts līdzdalību kapitālsabiedrības darbības rezultātā tiek sniegti pakalpojumi, kas ir stratēģiski svarīgi valsts attīstībai, un konkrēti, lai nodrošinātu kultūrpolitiski stratēģiski svarīgas nozares izaugsmi, kas cieši saistīta ar latviešu valodas saglabāšanu un attīstību, kas ir viens no nozīmīgākajiem Latvijas kā nacionālas valsts pastāvēšanas garantiem, kā arī nodrošinātu sabiedrības grupas – literātu – interešu īstenošanu, un konkrēti, radītu apstākļus un atbalsta sistēmu jaunas, kvalitatīvas literatūras tapšanas jomā Latvijā, Latvijas autoru darbu tiesību pārdošanai ārvalstīs un starptautiskai sasniegumu novērtēšanai. |
| **Pakalpojuma tirgus.** | Literatūras un grāmatniecības tirgu veido daudzveidīgs dalībnieku sazarojums – autori (rakstnieki, tulkotāji, literatūrzinātnieki u.c.), izdevēji – juridiskas personas, kuru pamatdarbība ir grāmatu izdošana un to aprite Latvijas tirgū, virkne nevalstisko organizāciju – nozīmīgākās no tām – biedrība „Latvijas Rakstnieku savienība” un biedrība „Latvijas Grāmatizdevēju asociācija”, kas pamatā nodarbojas ar nozares pārstāvju interešu pārstāvniecību (arodbiedrības funkcijas) un atsevišķu nozarei būtisku lokālu un starptautisku pasākumu organizēšanu Latvijā (Dzejas dienas, Prozas lasījumi, Grāmatu svētki u.c.). Latvijas literatūras un grāmatniecības tirgū nav citu organizāciju, kas piedāvātu kompleksu pakalpojumu literārajiem autoriem, sākot no literārā darba radīšanas atbalsta, sasniegumu novērtēšanas līdz pat literāro darbu tulkošanas un autortiesību pārdošanas veicināšanas un literatūras nozares kopumā pārstāvniecības starptautiskās grāmatniecības platformās – grāmatu tirgos, festivālos un citos sadarbības tīklos. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem?** | Ņemot vērā situāciju pakalpojuma tirgū un nozares dalībnieku daudzveidību un specifiku, secināms, ka privātie tirgus dalībnieki, kas ir pašnodarbināti individuālo radošo darbu veicēji (autori), arodbiedrību profila organizācijas, kā arī izdevēji, kas veic uz Latvijas tirgu orientētu komercdarbību, nevar īstenot visaptverošas, Latvijas literatūras nozares attīstību atbalstošas funkcijas. Minēto funkciju efektivitātes un lietderības būtiskākā pazīme ir ieviest objektīvus profesionālus kritērijus un mehānismus ikviena Latvijas autora atbalstam, sākot no radošā darba tapšanas, izvērtēšanas un darbu pazīstamības un literāro darbu autortiesību pārdošanas veicināšanas ārvalstīs, pilnībā izslēdzot interešu konfliktus vai lobēšanas iespējas no autorus pārstāvošu organizāciju puses vai viņu autordarbus izdodošu izdevēju puses. Tādējādi, ņemot vērā tirgus specifiku, tika konstatēta tirgus nepilnība un nepieciešamība sniegt atbalstu pakalpojumu, kas ir stratēģiski svarīgi valsts attīstībai, nodrošināšanai, un pēc valsts, pašvaldības un privātās partnerības un sadarbības principa 2006.gadā dibināta kapitālsabiedrība ar mērķi attīstīt daudzpusīgu un spēcīgu Latvijas literārā procesa atbalsta organizāciju, kas nostiprinātu Latvijas literatūras nozares pozīcijas un stimulētu tās iekļaušanos pasaules literatūras apritē, balstoties uz profesionāliem principiem un dodot iespēju ikvienas autoram. |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci?** | Literatūras nozares valsts funkciju koncentrēšana vienā spēcīgā organizācijā, kas aptver virkni kultūrpolitiski svarīgu funkciju literatūras nozarē īstenošanu, dod iespēju valstij nodrošināt pēc iespējas ekonomiski izdevīgu administratīvo struktūru – viens administratīvais aparāts – rezidences, profesionālā novērtējuma procesu, pārstāvniecības starptautiskos festivālos un grāmatu tirgos nodrošināšanai un darbu tulkošanai un izdošanas veicināšanai ārvalstīs. Šobrīd izveidotais modelis ļauj vienkāršot un samazināt administratīvos izdevumus un lietderīgi lietot pieejamos resursus, jo visus uzdotos pārvaldes uzdevumus un literatūras nozares funkcijas tiek īstenotas vienuviet. Latvijas pakalpojumu tirgū minēto funkciju īstenošanai pilnā apmērā nav piemērotu dalībnieku ar līdzvērtīgu profesionālām zināšanām Latvijas literatūrā un kapacitāti, atbilstošu ēku literārās rezidences kvalitatīva procesa nodrošināšanai, ilggadēju pieredzi un kontaktu veidošanā starptautiskajās grāmatniecības platformās literāro darbu popularizēšanai un literāro darbu autortiesību pārdošanas veicināšanai. Sadalot kapitālsabiedrības veiktās funkcijas un izsludinot vairākus konkursus par līdzdarbības līgumu slēgšanu, būtiski augtu administratīvās izmaksas šo funkciju īstenošanai, kā arī mazinātos funkciju rezultativitāte un tās kvalitāte, kā arī zustu nozares attīstības vienota pārredzamība un pārraudzība no valsts puses.  Valsts dažādos veidos sniedz papildu atbalstu nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu autoriem, atbalstu izdevējdarbības projektiem, literārās izglītības iniciatīvām, pasākumiem bibliotēkās, taču šis atbalsts nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas. |
| **Vai publiskas personas lēmums par līdzdalību publiskas personas kapitālsabiedrībā (turpmāk – PPK) (tai skaitā darbības paplašināšanu) nelikvidē stimulu privātās uzņēmējdarbības attīstībai gan konkrētās preces vai pakalpojuma sniegšanā, gan plašākā kontekstā?** | Nē, jo pakalpojumu tirgū nav līdzvērtīgu dalībnieku ar zināšanām par Latvijas literatūras nozari un atbilstošu profesionālo, kā arī ilggadējā sadarbībā izveidotiem kontaktiem pasaules literatūras un grāmatniecības vidē, tādējādi minētais publiskas personas lēmums skar valsts attīstību stratēģiski svarīgā nozarē, kurā konstatēta tirgus nepilnība. Kapitālsabiedrība nelikvidē stimulu privātas uzņēmējdarbības attīstībai literatūras un grāmatniecības pakalpojuma tirgū, bet, atbalstot autorus un oriģināldarbu tapšanu, to veicina, sniedzot būtisku pienesumu Latvijas grāmatizdošanas atbalstam. |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība? Vai šī nepilnība nav publiskas personas darbības sekas? Vai pastāv alternatīvie tirgus nepilnības novēršanas instrumenti?** | Konkrētā pakalpojuma kompleksā sniegšanā ir novērojuma tirgus nepilnība. Valsts līdzdalība kapitālsabiedrībā ir devusi būtisku impulsu Latvijas literatūras nozares attīstībai, novērtējumam un prestiža celšanai sabiedrībā, kuru augstu novērtē pārējie nozares dalībnieki – gan autori, gan nevalstiskās organizācijas, gan grāmatizdevēji. Nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Literatūras nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem? Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst?** | Sadalot kapitālsabiedrības veiktās funkcijas un izsludinot vairākus konkursus par līdzdarbības līgumu slēgšanu, būtiski augtu administratīvās izmaksas šo funkciju īstenošanai, kā arī valsts Latvijas literatūras autori zaudētu vienotu spēcīgu literārā atbalsta procesu nodrošinošu organizāciju, kas ieguvusi gan autoru uzticību, gan starptautisku pazīstamību, gan augstu profesionālo novērtējumu. Valsts zaudētu vienotu literatūras nozares attīstībai būtiskāko funkciju pārvaldību un kontroli, kā arī iespēju īstenot nozares attīstībai un plašākai starptautiskai redzamībai būtiskas iniciatīvas. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība? Kā izpaužas šī negatīvā ietekme, cik tā ir būtiska un kā to novērst?** | Publiskas personas iesaiste kapitālsabiedrībā veicina Latvijas autoru literāro darbu pārdošanu un autortiesību maksājumu kāpumu. Pēdējos gados ir būtiski kāpuši ārvalstu izdevēju autortiesību maksājumi Latvijas autoriem par literāro darbu tulkojumu izdošanu ārvalstīs. 2015.gadā autortiesību maksājumi veidoja 1 500 *euro* par 3 autordarbu tulkojumu izdošanu ārvalstīs, 2019.gadā tie sasniedza 65 345 *euro* par 42 autordarbu tulkojumu izdošanu ārvalstīs. Nozares attīstība radījusi arī netiešu pozitīvu ietekmi uz Latvijas poligrāfijas pakalpojuma tirgu, radot kāpumu Latvijas poligrāfijas pakalpojumu eksporta tirgū 2016. – 2018.gadā – īpaši Vācijā un Lielbritānijā, kas bijušas Latvijas literatūras eksporta mērķvalstis. |
| **Kādas (tai skaitā cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību? Vai tas radītu lielāku zaudējumu patērētājam, nekā darbības turpināšana tirgū?** | Neturpinot valsts līdzdalību kapitālsabiedrībā, tās darbība tiktu pārtraukta, apdraudot kultūrpolitiku, kas vērsta uz Latvijas literatūras attīstību un tās ietekmi uz kvalitatīvas latviešu valodas saglabāšanu, apriti un attīstību. Latvijas autori zaudētu atbalstu literārā radošā darba veikšanai, novērtēšanai, pārstāvniecībai un literāro darbu autortiesību pārdošanas stimulēšanai ārvalstīs, radot nozares stagnāciju un regresu.  Neturpinot valsts līdzdalību kapitālsabiedrībā, visticamāk kapitālsabiedrība nevarētu turpināt savu līdzšinējo darbību, jo bez pastāvīga valsts finansējuma Ventspils pilsētas dome un privātais dalībnieks neuzturētu kapitālsabiedrību, kuras mērķi ir rakstnieku un tulkotāju radošā darba stimulēšana, popularizēšana sabiedrībā un sasniegumu izvērtēšana, Latvijas autoru iekļaušanu un pārstāvniecību pasaules literatūras apritē, veicinot literāro darbu tulkošanu un tulkojumu tiesību pārdošanu ārvalstīs. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence)?** | Nē, publiskas personas iesaiste kapitālsabiedrībā neabsorbē kapitālu un cilvēkresursus, bet tos attīstīta un nodarbina. Kapitālsabiedrība funkciju veikšanas gaitā vairāk nekā 15 gadu periodā atbilstošu profesionālo kapacitāti un zināšanas par nozares procesiem ir ieguvuši tās darbinieki, savukārt atsevišķu funkciju īstenošanā tiek iesaistīti papildus nozares profesionāļi, kuriem ir literatūras nozarē balstītas profesionālās zināšanas un pieredze ārvalstu literatūras un grāmatniecības nozares specifikā, profesionālu kontaktu veidošanā grāmatniecībā un literāro darbu tiesību pārdošanā. Kapitālsabiedrība ir būtiska platforma nozares speciālistu nodarbināšanai un iespēja profesionālai izaugsmei. |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart?** | Publiskas personas iesaiste komercdarbībā pozitīvi ietekmē nozares tirgus pakalpojumus un dalībniekus, veicinot to radīto produktu – literāro darbu izdevumu – pazīstamību Latvijā un ārvalstīs. |
| **Kāds varētu būt iespējamais investīciju apjoms PPK tuvāko 1 līdz 5 gadu laikā? Vai ieguvumi no preces vai pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā)?** | Ikgadējs valsts dotācijas apjoms kapitālsabiedrībā tuvāko 1 līdz 5 gadu laikā plānots ~600 000 *euro* apmērā, kas ietver literārās rezidences nodrošināšanu profesionālā novērtējuma procesus nozarē, kā arī Latvijas literatūras iekļaušanās starptautiskā apritē ar mērķi Latvijas literatūras darbu eksporta kāpums un novērtējums ārvalstīs. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem)?** | Jā, ir veiktas konsultācijas ar nozīmīgākajām un lielākajām literatūras un grāmatniecības organizācijām – biedrību „Latvijas Rakstnieku savienība” un biedrību „Latvijas Grāmatizdevēju asociācija”, kas paudušas atbalstu kapitālsabiedrības darbībai un tās nozīmīgajai lomai nozares attīstībā. 2018.gadā kapitālsabiedrība, biedrība „Latvijas Rakstnieku savienība” un biedrība „Latvijas Grāmatizdevēju asociācija” parakstīja sadarbības memorandu par sadarbību Latvijas literatūras procesu ārzemēs veicināšanai, akceptējot procesa administrēšanas nodošanu kapitālsabiedrībai. Papildus biedrība „Latvijas grāmatizdevēju asociācija” savā 2020.gada 30.septembra vēstulē Nr.2020/15 „**Par valsts līdzdalības nozīmi Starptautiskās Rakstnieku un tulkotāju mājas darbībā”** Kultūras ministrijai paudusi atbalstu valsts līdzdalības turpināšanai kapitālsabiedrībā, norādot uz kapitālsabiedrības būtisko lomu Latvijas literatūras attīstības nodrošināšanā, akcentējot gan literāro darbu izvērtēšanas procesu nozīmību, gan ieguldījumu literāro darbu tiesību pārdošanas veicināšanā. Kapitālsabiedrības veikumu starptautiskajā pārstāvniecībā novērtējusi arī Nacionālā kultūras padome, kurā pārstāvēti visu kultūras nozares pārstāvji, 2020.gada decembrī piešķirot kapitālsabiedrībai Izcilības balvu kultūrā par izcilu ieguldījumu Latvijas kultūras starptautiskajā rezonansē – dalību Londonas grāmatu tirgū Baltijas viesu valstu statusā un sasniedzot būtisku uzrāvienu Latvijas darbu izdošanā un pazīstamībā ārvalstīs – 248 darbi. 2019.gadā kapitālsabiedrības veikums novērtēts ar Latvijas Dizaina gada balvu par Latvijas literatūrai izveidoto un attīstīto zīmolu *#iamintrovert*, kas guvis plašu atzinību un novērtējumu ārvalstīs. |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu?** | Jā, Kultūras ministrija pastāvīgi monitorē situāciju nozarē, pārzinot visu atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Literatūras un grāmatniecības padome, kas sevī apvieno gan izdevēju, gan poligrāfijas uzņēmumu, gan autoru apvienības, gan citu ar nozaru saistītus ekspertus, kas analizē situāciju nozarē un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts Literatūras un grāmatniecības nozares stratēģijā 2014 – 2020. Valsts sekretāru 2021.gada 29.aprīļa sanāksmē (prot. Nr.17 12.§) izsludināts pamatnostādņu projekts „Kultūrpolitikas pamatnostādnes 2021. – 2027.gadam „Kultūrvalsts””, kurā ir paredzēts nostiprināt literatūras nozares, tai skaitā literatūras eksporta procesu nozīmību un kapitālsabiedrības lomu šī nozares segmenta turpmākā attīstībā. |

Kultūras ministrs N.Puntulis

Vīza: Valsts sekretāre D.Vilsone

Katajs 67330327

[Marcis.Katajs@km.gov.lv](mailto:Marcis.Katajs@km.gov.lv)